Title: Zxczxc
Author: Karol Bergmann
Last saved by: Jozef Pitel
Company: FEI

Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Belgicko, Brusel
Miesto : European Commission, Conference Center Albert Borschette (CCAB), Rue Froissart 36, Brussel
Vykonaná v dňoch : 26. -27.11.2014
Účel cesty : Účasť na zasadnutí programového výboru „Výskumného a vzdelávacieho programu Európskeho spoločenstva pre atómovú energiu (2014-2018), ktorý prispieva k rámcovému programu v oblasti výskumu a inovácií Horizont 2020 (spoločná konfigurácia : Štiepenie & Jadrová syntéza)” 
Spôsob jej financovania : pobytové náklady - MŠVVŠ SR ; cestovné - refunduje EK

3.  Rámcový program pobytu
Zasadnutie programového výboru „Výskumného a vzdelávacieho programu Európskeho spoločenstva pre atómovú energiu (2014-2018), ktorý prispieva k rámcovému programu v oblasti výskumu a inovácií Horizont 2020 sa konalo ako spoločné stretnutie častí Štiepenie a Syntéza v Konferenčnom stredisku EK (CCAB) 27.11.2014.  Účastníci zasadnutia : Európska komisia (EK) : predsedajúci - A.Siegler (riaditeľ Direktoriátu K – Energetika, DG3 pre výskum a inovácie), S.Webster (Vedúci oddelenia Fusion Association Agreements) a ďalší ; Delegáti ČŠ EÚ-28 a Švajčiarska s výnimkou CY, LUX, MT. 

4.  Stručný priebeh rokovaní

Programový výbor (PV) Eutratom má v porovnaní s inými PV v Horizonte 2020 osobitné postavenie, ktoré vyplýva z osobitej štruktúry a interných pravidiel programu Euratom. Tento program totiž nepodlieha Zmluve o ES, ale nakoľko zahŕňa jadrové aktivity, je založený na čl. 7 Zmluvy o Euratome, viď „Council Regulation (EURATOM) No 1314/2013 z 16.12.2013“ - Official Journal EU z 20.12.201 ako L 347/948 3). 

Hlavným cieľom zasadnutia v spoločnej konfigurácii Fission & Fusion bolo predstaviť delegáciám tézy návrhu Pracovného programu (WP) Euratom na roky 2016-2017. EK zvolila stretnutie v spoločnej konfigurácii z dôvodu, že a) niektoré (technické) prvky navrhovaného programu sú spoločné, b) vyhnúť sa duplicite po obsahovej stránke. Je potrebné zdôrazniť, že predstavený „Draft Scoping Paper for the Euratom WP 2016-2017“ predstavuje pracovný dokument EK, ktorý tvorí východisko pre zostavenie návrhu pracovného programu (WP). Harmonogram tvorby WP je nasledovný :

1.	November 2014 – pracovný dokument „Draft Scoping Paper ...“ (rámcová diskusia)
2.	Február 2015 – prvá verzia WP (pripomienkovanie)
3.	Apríl 2015 – druhá verzia WP (pripomienkovanie)
4.	Máj 2015 – konečná verzia WP
5.	Jún 2015 – interné konzultácie v EK
6.	Júl 2015 – formálne konzultácie s PV Euratom
7.	September 2015 – schválenie WP ; zverejnenie prvej výzvy

EK navrhuje v období 2016-2017 v oblasti jadrového výskumu nasledovné strategické smerovanie :

Štiepenie
Výskum a odborná príprava v oblasti jadrovej bezpečnosti a ochrana pred žiarením
-	Ďalší rozvoj vedecko-technickej základne v oblasti bezpečnosti jadrových systémov
-	Nakladanie s rádioaktívnym odpadom
-	Použitie žiarenia pre lekárske účely
-	Zameranie sa na spoločenské a humanitné vedy
-	Vzdelávanie a odborná príprava

Syntéza
Posilnenie priemyselnej základne
-	Podpora manažmentu a prenos technológií z výskumu do priemyslu
-	Pokročilé technológie a výroba

Štiepenie / Syntéza
-	Vývoj materiálov – najmä s ohľadom na ich vystavenie vysokému toku neutrónov a teplote
-	Posilnenie medzinárodnej spolupráce – jadrová bezpečnosť, ITER a DEMO pridruženie Ukrajiny k programu Euratom 2014-2018
-	Prepojenie na ďalšie EÚ programy
-	Rozvoj výskumných infraštruktúr

Uvedené kľúčové slová sú stručne rozvedené v časti „Pretavenie do výziev 2016-2017“ a budú tvoriť východisko pri definovaní prvej verzie WP.

Delegácie v diskusii mimoriadne pozitívne reagovali na skutočnosť, že súčasťou navrhovaného programu sú aplikácie v medicíne (UK, IT, CZ, PL, PT, BE). Tradičnú popdporu má oblasť ochrany a bezpečnosti (IT, ES, DE, AT, UK), a to najmä z dlhodobého hľadiska. Pritom AT zdôraznilo, že jeho prioritou nie je jadrová energetika, ale obnoviteľné energetické zdroje. CZ a FIN pripomenuli takmer výhradnú závislosť štátov strednej a východnej Európy na (jadrovom) palive z RF.

Kolega J.Klepáč z VÚJE, ktorý je delegátom v PV za oblasť štiepenia, popísal vo svojej správe podrobne aspekty výskumu v tejto oblasti. Ja v tejto správe uvádzam prednostne ako kľúčové informácie z oblasti syntézy, a to : 

Jadrová syntéza

Priame financovanie akcií v oblasti syntézy bude možné len prostredníctvom finančných príspevkov od tretích strán, a to tak vo vzťahu ku konzorciu EUROfusion ako aj NJOC, aby sa preukázalo oveľa efektívnejšie využitie finančných prostriedkov. EK vychádza z predpokladu, že prekrytie s inými programami (napr. v oblasti štiepenia) môže znásobiť (EÚ) zdroje. EK považuje v oblasti syntézy za vhodné nasledujúce oblasti :

-	Rozvoj výskumných infraštruktúr (štrukturálne fondy pre ENS, získanie prístupu na JHR)
-	Materiály (oceľ, plátovacie materiály, prelínacie materiály, refrakčné materiály, modelovanie ako doplnok experimentálnej činnosti, vysokoteplotné supravodiče - HTS).

SK v diskusii zdôraznilo, že víta najmä výskum v oblasti materiálov, a to vrátane HTS a matematického modelovania. EK pripomenula, že aj keď materiálový výskum (s najväčšou pravdepodobnosťou) nebude súčasťou základného výskumu (enabling research), treba sledovať alternatívne výzvy v oblasti tzv. doplnkového výskumu (complementary research) v oblasti syntézy (aj v ďalších výzvach).

Ďašími bodmi programu bola prezentácia Inovačného finančného nástroja (ako nasledovníka Nástroja na zdieľanie finančného rizika z FP7), jeho možné použitie pre výskumné infraštruktúry v rámci programu Euratom ako aj ďalšie veľké investičné projekty. 

Následne BE, PL a FR predstavili jadrové výskumné infraštruktúry, ktoré sa nachádzajú na ich území s výhľadom na ich rozšírenie s možnosťou využitia nového finančného nástroja uvedeného vyššie. 

EK informovala aj o vyhodnotení 1. výzvy (NFRP 2014-2015).

Rôzne

C.Varandas (PT), predseda Riadiaceho výboru Pracovnej skupiny pre výskumné infraštruktúry predstavil ciele skupiny, ktorá vznikla v marci t.r. Skupina vytvára databázu všetkých výskumných infraštruktúr v Európe v jadrovej oblasti.  

Ďalšie zasadnutie výboru bude vo februári, EK termín upresní. 

5.  Závery
Hlavným cieľom zasadnutia v spoločnej konfigurácii Fission & Fusion bolo predstaviť delegáciám tézy návrhu Pracovného programu (WP) Euratom na roky 2016-2017. EK zároveň uviedla postupnosť krokov, ktoré vedú k finalizácii WP a zverejneniu prvej výzvy v septembri 2015. Delegácie v diskusii prezentovali svoj rámcový postoj k pracovnému dokumentu, ktorý je v podstate pozitívny. Prvá verzia WP by mala byť k dispozícii koncom januára 2015. Jej pripomienkovanie prebehne do konca februára. EK predstavila aj nový Inovačný finančný nástroj a jeho možné použitie pre výskumné infraštruktúry v rámci programu Euratom ako aj ďalšie veľké investičné projekty. Bola vytvorená skupina, ktorá vytvára databázu všetkých výskumných infraštruktúr v Európe v jadrovej oblasti.  

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí Správnej sú uložené u účastníka cesty na ElÚ SAV. 

7.   Osobitne vyhodnotený očakávaný prínos ZPC
Výsledky rokovania predstavujú základné východisko pre definovanie pracovného programu Euratom na roky 2016-2017. SK sa do jeho časti Syntéza zapojí prostredníctvom konzorcia EUROfusion, ktoré vzniklo v treťom štvrťroku 2014. Asociácia Euratom UK, ktorá je plnohodnotným členom tohoto konzorcia, združuje a zastrešuje tímy SK. Preto príprava pozície SK tvorí nevyhnutný krok pre plnú funkčnosť SK tímov v programe v oblasti jadrovej syntézy Euratom-Fusion.

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vedy a techniky), Asociácia Euratom UK – všetci partneri, Úrad jadrového dozoru SR, Ministerstvo hospodárstva SR

Súhlasím so zverejnením správy na internete

Dátum : 19.12.2014

Správu vypracoval : Jozef Pitel,
                                   účastník cesty

Správu schválil :   Prof. Ing. Peter Plavčan, CSc 
                                Generálny riaditeľ Sekcie vysokých škôl, vedy a výskumu MŠVVaŠ SR